Wruntlichenn gruth. Erszamen vorsichtigenn vnnde wolwiszen bszunderenn guden frunde, szinndht hir my by jrschenen de erszamen vnnde boschedennen Hans van Eken vnnde Hermen Torn szick beclagende vor mich vmme etlicher kopenschop vnnde schult vanne handelinge wegen, de eyne to deme anderenn mende to hebbende, desz jck sze vmme szunderge gunst vnnde willen hebbe sze vanne ander ghetagen vnnde dat jn fruntschop to vorlikende vorwiset, szo denne de frunde erer beider in beiden sziden hebben vorliket vnnde vordragen, dat de vorbenomet Hansz deme jrbenomeden Hermen moste betalinge don vanne teyen lestere gersten, wellich gelt vnnde schult beuorenn vor jwer erszamheidht vanne eynen her Tomas Wolffshagen is anghelanget vnnde em dar suluest moste vornogen etc. Were hir vmme myn fruntliche beghere, gy deme suluen Hans vanne Eken willen behulplich weszen he szodanen gelt mach wedder krigen vann deme vorscreuen herenn Tomas edder szinen eruen, wente he des sunder recht vppghebord vnnde entfangen hefft nach deme Hermen Torn des vorscreuen Hansz sine egen hantscrifft vor mich togede vppe szodane schult, szo em doch bildich was sine hantscrifft to loszende vnnde nicht deme anderenn, de dar neyn bowis vpp hedde szodant em jme rechten helpen mochte nach deme de vorschreuen her Tomas alleyne myt Hermen Torn in handelinghe gheweset hadde etc. Hir jwe willen ane bowiszen szy jck vorschuldende myt vill groteren in ghelicher mate etc. Gade deme Herenn, deme jck jw in gheluckszammiger wolfart bouele etc. Ghescreuen vnder mynen secrete ame hemmlfart dage Cristi anno etc. xcv°. Steenn Stwre, ridder, gubernator etc. Swedenn richs. Adress: Denn erszamenn vorszichtigenn vnnde wolwiszen heren borgermesterenn vnde radmannen der stad Reuall, sinenn baszundrenn guden frunden vnnde holden gonrhenn etc.